বিরোধীরা যাই বলুন না কেন, দেশের উন্নতিতে সাহসী এবং দক্ষ সিদ্ধান্ত নেওয়া থেকে পিছিয়ে আসবে না সরকার। নোটবাতিলের মতো কড়া সিদ্ধান্ত যে তাঁর নেতৃত্বধীন সরকার আরও নেবে, তা ফের পরিষ্কার করে দিলেন প্রধানমন্ত্রী নরেন্দ্র মোদী। তাঁর দাবি, এমন সিদ্ধান্তে দেশের অর্থনৈতিক ভিত আরও মজবুত হবে। 
এদিন মুম্বইয়ের একটি অনুষ্ঠানে প্রধানমন্ত্রী বলেন, সাময়িক রাজনৈতিক ফায়দার জন্য এই সরকার কোনও সিদ্ধান্ত নেবে না। বরং এমন সিদ্ধান্ত নেবে, ভবিষ্যতে দেশের মানুষকে আরও উন্নত ভারত উপহার দেবে। নোটবাতিলের মতো কড়া দাওয়াইয়ে সাময়িকভাবে দেশের মানুষের কিছু সমস্যা হলেও ভবিষ্যতে তার সুফল দেশের অধিকাংশ মানুষই পাবেন বলে এদিনও দাবি করেছেন প্রধানমন্ত্রী। একই সঙ্গে দেশের অর্থনীতিকে শক্ত ভিতের উপরে দাঁড় করাতে তাঁর সরকার কী করেছে, তাও তুলে ধরেন প্রধানমন্ত্রী। তাঁর দাবি, আগের সরকারের আমলের তুলনায় মুদ্রাস্ফীতির হার কমেছে, প্রত্যক্ষ বিদেশি বিনিয়োগের হার লক্ষ্যণীয়ভাবে বেড়েছে বলে দাবি করেন প্রধানমন্ত্রী। শুধু তাই নয়, দীর্ঘদিন ধরে পড়ে থাকা জিএসটি বিলও আর কিছুদিন পরে বাস্তবায়িত হতে চলেছে। সরকারের এই ধরনের ইতিবাচক নীতির ফলেই বিদেশি বিনিয়োগকারীরা এদেশে বিনিয়োগে আগ্রহ দেখাচ্ছেন বলে দাবি করেছেন প্রধানমন্ত্রী। সরকারের লক্ষ্য যে দেশের পরিকাঠামো উন্নয়ন এবং নগরোন্নায়ন, তাও স্পষ্ট করে দিয়েছেন প্রধানমন্ত্রী। এর জন্য দেশের শেয়ার বাজারকে চাঙ্গা রাখার উপরে জোর দিয়েছেন প্রধানমন্ত্রী। তিনি বলেন, ভারতকে উন্নত দেশ হিসেবে গড়ে তোলাই তাঁর লক্ষ্য।